18 INa ngunga yina, balongoki kwisaka kutubila Yezu nde: “Nani kibeni kele muntu ya kuluta nene na Kimfumu ya zulu?”+2 Yo yina Yezu bingaka mwana mosi ya fioti, yandi tedimisaka yandi na kati-kati na bo3 mpi tubaka nde: “Ya kieleka mono ke tubila beno nde, kana beno soba* ve mpi beno kuma ve bonso bana ya fioti,+ beno ta kota ve ata fioti na Kimfumu ya zulu.+4 Yo yina, konso muntu yina ta kudikulumusa bonso mwana yai ya fioti, yandi muntu kele muntu ya kuluta nene na Kimfumu ya zulu;+5 mpi konso muntu yina ke yamba mwana ya fioti bonso yai sambu na zina na mono ke yamba mono mpi.6 Kansi, konso muntu yina ke sala nde muntu mosi na kati ya bantu yai ya kukonda mfunu ya ke kwikilaka na mono kubula sakuba, yo ta vanda mbote nde bo kangisa yandi ditadi ya nene* na nkingu mpi bo dindisa yandi na nzadi-mungwa.+7 “Mawa na nsi-ntoto sambu na bima ya ke budisaka sakuba! Ya kieleka, bima ya ke budisaka sakuba fwete kwisa kibeni, kansi mawa na muntu yina kima ya ke budisaka sakuba ta kwisa na nzila na yandi!8 Yo yina kana diboko na nge to dikulu na nge ke budisa nge sakuba, zenga yo mpi losa yo ntama ti nge.+ Yo me luta mbote nde nge baka luzingu ti diboko-kifu to dikulu-kifu na kisika nde bo losa nge ti maboko zole to makulu zole na tiya ya kimakulu.+9 Diaka, kana disu na nge ke budisa nge sakuba, tumuna yo mpi losa yo ntama ti nge. Yo me luta mbote nde nge baka luzingu ti disu mosi na kisika nde bo losa nge ti meso zole na tiya ya Gehena.*+10 Beno keba! Beno vweza ve muntu mosi na kati ya bantu yai ya kukonda mfunu, sambu mono ke tubila beno nde bawanzio na bo na zulu ke talaka ntangu yonso luse ya Tata na mono yina kele na zulu.+11* ——12 “Inki beno ke yindula? Kana muntu mosi kele ti mameme 100 ebuna dimeme mosi me vila,+ keti yandi ta bikisa ve mameme 99 na zulu ya bangumba sambu na kukwenda kusosa dimeme yina me vila?+13 Ebuna kana yandi mona yo, mono ke tubila beno ya kieleka nde yandi ta wa kiese mingi sambu na yo kuluta sambu na mameme 99 yina vilaka ve.14 Mutindu mosi, sambu na Tata na mono* yina kele na zulu, yo kele ve diambu ya mbote nde ata muntu mosi na kati ya bantu yai ya kukonda mfunu kufwa.+15 “Diaka, kana mpangi na nge me sala disumu, kwenda mpi songa yandi kifu na yandi,* kaka nge ti yandi.+ Kana yandi wila nge, nge me vutula mpangi na nge na nzila ya mbote.+16 Kansi, kana yandi wila nge ve, baka muntu mosi to bantu zole, sambu mambu yonso lenda ndimama kana bambangi zole to tatu me ta kimbangi.+17 Kana yandi wila bo ve, tuba na dibundu. Kana yandi wila mpi ve dibundu, bika nde yandi vanda sambu na nge bonso muntu ya makanda+ mpi bonso kalaki ya mpaku.+18 “Ya kieleka mono ke tubila beno nde, bima yonso yina beno ta kanga na ntoto ta vanda bima yina bo me kangaka dezia na zulu, mpi bima yonso yina beno ta kangula na ntoto ta vanda bima yina bo me kangulaka dezia na zulu.19 Ya kieleka mono ke tubila beno diaka nde, kana bantu zole na kati na beno awa na ntoto me wakana sambu na konso diambu ya mfunu yina bo fwete lomba, Tata na mono yina kele na zulu+ ta pesa bo yo.20 Sambu kisika bantu zole to tatu me vukana na zina na mono,+ mono kele pana na kati na bo.”21 Ebuna Piere kwisaka kutubila yandi nde: “Mfumu, mbala ikwa mpangi na mono lenda sala disumu na ntwala na mono mpi mono fwete lolula yandi? Mbala nsambwadi?”22 Yezu tubilaka yandi nde: “Mono ke tubila nge nde, tii mbala nsambwadi ve, kansi tii mbala 77.+23 “Yo yina, Kimfumu ya zulu me fwanana ti ntotila mosi yina zolaka nde bampika na yandi kufuta bamfuka na bo.24 Ntangu yandi yantikaka kubaka bamfuka, bo natilaka yandi muntu mosi yina vandaka ti mfuka na yandi ya batalanta 10 000.*25 Kansi sambu yandi vandaka ve ti mpila ya kufuta yo, mfumu na yandi tubaka nde bo teka yandi ti nkento na yandi ti bana na yandi ti bima yonso ya yandi vandaka na yo sambu na kufuta mfuka yina.+26 Ebuna, mpika fukamaka na ntwala na yandi, mpi tubaka nde, ‘Bikila mono ntangu, mpi mono ta futa mfuka na nge yonso.’27 Mfumu ya mpika yina wilaka yandi mawa, yo yina yandi yambulaka yandi, yandi kwenda mpi katulaka mfuka na yandi.+28 Kansi, mpika yina basikaka mpi yandi monaka nduku na yandi mosi ya mpika, yina vandaka ti mfuka na yandi ya badenari* 100, ebuna yandi simbaka yandi mpi yantikaka kukanga yandi na nkingu mpi kutuba nde, ‘Futa mfuka na mono yonso.’29 Ebuna nduku na yandi yina ya mpika fukamaka mpi yantikaka kubondila yandi nde, ‘Bikila mono ntangu, mpi mono ta futa mfuka na nge.’30 Ata mpidina, yandi buyaka, kansi yandi kwendaka mpi losaka yandi na boloko tii ntangu yandi ta futa mfuka na yandi.31 Ntangu banduku na yandi bampika monaka mambu yina salamaka, bo kudiyangisaka mingi, bo kwendaka mpi songaka mfumu na bo mambu yonso yina salamaka.32 Ebuna mfumu na yandi bingaka yandi mpi tubilaka yandi nde: ‘Mpika ya mbi, mono katulaka mfuka na nge yonso ntangu nge bondilaka mono.33 Keti yo lombaka ve nde nge mpi nge wila nduku na nge ya mpika mawa, mutindu mono wilaka nge mawa?’+34 Yo yina, mfumu na yandi waka makasi mingi, mpi yandi pesaka yandi na maboko ya bantu ya ke kengilaka boloko tii ntangu yandi ta futa mfuka na yandi yonso.35 Tata na mono yina kele na zulu ta sadila beno mpi mambu mutindu mosi+ kana konso muntu na kati na beno ke lolula ve mpangi na yandi na ntima ya mvimba.”+
kon_Latn